google/wiki40b huggingface dataset:
Dasysyrphus tricinctus

Utseende

En middelsstor (8-11 mm), gul og svart blomsterflue. Fasettøynene er ganske kraftig hårete. Antennene er korte og helmørke. Ansiktet er lysgult med for det meste lyse hår og en svart midtstripe og munnkant. Thorax er litt matt svart uten lyse striper. Scutellum er mørkgult. Bakkroppen er svart med tre par lysgule tverrflekker, det første paret ganske små, det andre paret kraftige og vanligvis sammenvokst til et tverrbånd, det tredje paret ganske smale. Beina er mørkt gulbrune. Vingene er glassklare med mørkbrunt vingemerke.

Levevis

Larvene lever av bladlus på løvtrær, men den kan også spise bladvepslarver og sommerfugl-larver. Disse fluene finner man særlig i og ved skog. De besøker mange slags blomster, og flyr i mai-september. Arten har trolig to generasjoner hver sommer.

Utbredelse

Denne vidt utbredte arten finnes over mesteparten av Palearktis. I Norge ser den ut til å finnes over det meste av landet, men mangler eller er sjelden i deler av Nordvestlandet og Nord-Norge.
Ekeberg hageby

Ekeberg hageby eller Ekeberg haveby befinner seg på Ekeberg i Oslo. Den er reist i 1924, og er Norges nest eldste trehushageby etter Tåsen hageby, som kom opp året før. Ekeberg hageby ligger oppe på Ekebergskrenten på Ekeberg gårds nordlige og nordvendte marker. Ekeberg haveby vel ble stiftet i 1926. I Salmonsens konversationsleksikon 2. utgave fra 1929, står følgende å lese: «Ekeberg Haveby har 188 Huse med 1269 Indb». 
Alle hagebyens hus står fremdeles ved lag, om enn noen er påbygd og ombygd. Flere av de relativt store hagene er i seinere år delt i to, og det er bygd nye hus på de fradelte partene.
Føderasjonen Bosnia-Hercegovina

Historie

Føderasjonen ble etablert som et fellesskap for bosnjakisk- og kroatiskkontrollerte områder etter Bosnia-krigen og ble avtalt ved Washington-avtalen datert 18. mars 1994 og definert som føderal entitet i Daytonavtalen fra 1995.

President

Delstaten (entiteten) kalt Føderasjonen Bosnia-Hercegovina har en president og en visepresident, som begge er valgt av delstatens parlament.

Parlament

Delstatens parlament består av Representantenes hus (Predstavnički dom) med 98 medlemmer og Folkenes hus (Dom Naroda) med 58 medlemmer. Tilsammen utgjør de to kamrene delstatens lovgivende makt.
Valgene til Representantenes hus foregår ved valg på partilister. Sperregrensen er 5 %. Hvert av de konstituerende folkene i Føderasjonen (bosnjaker, kroater og serbere) skal være representert med minst 4 medlemmer i Representantenes hus. Valgperioden er fire år.
Folkenes hus velges av kantonenes folkevalgte organer, og består av lik representasjon (17 representanter) fra hver av de konstituerende folk og 7 representanter fra andre folkegrupper. Valgperioden i Folkenes Hus er fem år.

Regjering

Delstatens regjering består av statsministeren som er regjeringssjef og i tillegg 14 ministre. To av ministrene er uten portefølje.

Administrativ inndeling

Administrativt er delstaten inndelt i ti kantoner, som igjen er inndelt i 79 kommuner.
CBS Orchestra

CBS Orchestra var husbandet i fjernsynsprogrammet Late Show with David Letterman og var av ledet av den canadiske musikeren Paul Shaffer, fra 1993 til 2015. CBS Orchestra var en videreføring av The World's Most Dangerous Band som måtte skifte navn da Letterman og co. skiftet over fra NBC til CBS i 1993.

Andre opplysninger

Bandet er også husband for den årlige Rock and Roll Hall of Fame, noe de har vært siden 1986.  Var backup band under The Concert for New York City etter 11. september 2001. Som The World's Most Dangerous Band fremførte de Chuck Berrys sang Roll over Beethoven til filmen Beethoven fra 1992.
Misha Collins

Liv

Misha Collins er født i Boston i Massachusetts. Han ble oppdratt av en ikke-religiøs familie. I oppveksten hans var familien hans fattige og hadde ofte ikke noe sted å bo. Han har sagt at hans etternavn, Krushnic, går tilbake seks generasjoner til Canada, og han er ikke helt sikker på hvor det kommer fra. Hans scenenavn Collins, er hans tippoldemors pikenavn.
Collins gikk på Greenfield Center School, Northfield Mount Hermon School og på Universitetet i Chicago, hvor han studerte sosial teori.
Stockholms län

Landskap

Stockholms län (og byen Stockholm) er delt mellom landskapene Uppland og Södermanland.

Administrasjon

Før 1968 var Stockholm by styrt som egen administrativ enhet.
Hovedoppgavene for lensadministrasjonen er å utføre de oppgavene gitt av Riksdagen og den svenske regjeringen, å koordinere og oppmuntre til lenets økonomiske vekst og ivareta rettssikkerheten.
Aalborg stift

Aalborg stift er et dansk stift. Fra 2010 er Henning Toft Bro biskop i Aalborg stift.

Historie

Stiftets navn var inntil 1554 Børglum; dette året ble området syd for Limfjorden overført fra Viborg stift til Aalborg.
Den norske sjømannskirken (Buenos Aires)

Den norsk sjømannskirken (Buenos Aires) ble vigslet 20. august 1920. Den lå på Avenida Ing. Huergo og fikk navnet «Minnekirken over krigsforliste sjømenn». Kirken var i drift til 1978, da ble eiendommen solgt og virksomheten midlertidig innstilt. I 1985 ble det besluttet å ha en besøkstjeneste til Buenos Aires med gudstjenester to til fire ganger i året.

Historie

I 1888 fikk sjømannskirken et leseværelse i Buenos Aires. Byen hadde et rykte som den verste by i verden blant norske sjøfolk på den tiden, men et arbeid ble etablert i havnekvarteret Boca. Hans Jakob Borse Geelmuyden var den første sjømannspresten i Buenos Aires, han skulle i tillegg betjene Montevideo fire-fem ganger i året med gudstjenester ombord på skip og Rosario et par ganger i måneden med gudstjenester i en engelsk kirke.
Også andre norske prester hadde tjeneste i Buenos Aires. I 1914 kom sjømannsprest Johan Nielsen dit, da var det mange sjøfolk fra norske seilskuter der, så han satte i gang en innsamling til en ny sjømannskirke, som altså ble innviet i 1920. I 1933 overtok Sverre Eika som sjømannsprest der, og han ble i Buenos Aires til etter 2. verdenskrig.
Selv om kirken ble utvidet og modernisert og den skandinaviske kolonien sluttet godt opp om arbeidet, endret forholdene seg da skipsanløpene gikk sterkt tilbake utover på 1950- og 1960-tallet. På 1970-tallet kom det planer om en motorvei gjennom området, og det satte en stopper for arbeidet. Kirken ble revet.
Kalle Klovn

Kalle Klovn (orig: Charlie Chalk) er en britisk dukkefilmserie for barn på 13 episoder som ble sendt på BBC fra 1988 til 1989. Serien handlet om Kalle Klovn, en munter klovn som sovnet i båten sin mens han var ute på fisketur og drev i land på en merkelig øy. Kalle ble raskt kjent med de andre som bodde på øya og bestemte seg for å bygge seg et hus og slå seg ned der. Sammen opplevde de forskjellige eventyr, og de måtte alltid se opp for alle kokosnøttene som til stadighet falt ned fra trærne.
I Norge gikk serien som Barne-TV på NRK i norsk-dubbet versjon. Den ble sendt første gang i 1990. Sven Lange stod for den norske oversettelsen, mens den norske instruksjonen var ved Morten Lange. Seriens norske tittelmelodi ble sunget av Anders Hatlo.
King Edward VII Land

King Edward VII Land, også Edward VII Peninsula, er en stor, isdekt halvøy som utgjør den nordvestre delen av Marie Byrd Land i Antarktis. King Edward VII Land stikker ut i Rosshavet og er definert av Rossbarrieren i sørvest, Okuma Bay i vest og Sulzberger Bay og Saunders Coast i øst.
Den vestre kysten heter Shirase Coast etter løytnant Nobu Shirase som ledet den japanske antarktisekspedisjonen 1910–1912, mens i nord og øst befinner Swinburne isbrem seg.
Området ble oppdaget 30. januar 1902 av Discovery-ekspedisjonen ledet av Robert Falcon Scott, som kalte halvøya King Edward VII Land etter den britiske monarken. Området ble utforsket under Nimrod-ekspedisjonen 1908–1909 under ledelse av Ernest Shackleton.
Mesteparten av halvøya ligger innenfor Ross Dependency, New Zealands krav i Antarktis.
Johannes Lauritsen Skraastad

Johannes Lauritsen Skraastad (født 1648 på Vang i Hedmark, død 1700) var en kjent og meget benyttet treskjærer på slutten av 1600-tallet. I nyere kilder blir han også referert til med etternavnet skrevet Skråstad. Noen steder også med farsnavnet skrevet Larsen.
Johannes Skraastad er best kjent for sine utskjæringer av altertavler og prekestoler, som fortsatt er å finne i en rekke kirker på Østlandet. Et eksempel er den vakre altertavlen fra 1682 i Norderhov kirke på Ringerike. I Ringsaker kirke på Hedmarken har han skåret et triumfkrusifiks som henger over korbuen og som dateres til 1683.
3. april

Navnedag

Gunnvald, Gunvor
Ronny André Hafsås

Skiskyting

Hafsås ble i 2004 juniorverdensmester med det norske stafettlaget under junior-VM i franske Haute Maurienne.
Hans debut i verdenscupen i skiskyting kom i Pyeongchang, Sør-Korea, i februar 2008. Det første løpet var 10 km sprint, men med seks bom skjøt han seg bort fra toppsjiktet. I den påfølgende jaktstarten fikk han sine første verdenscuppoeng med 21.-plass. Sin første topp ti plassering i verdenscupen fikk han uken etter med niendeplass under sprinten i Khanty-Mansijsk.
Hans beste plassering i verdenscupen i skiskyting er en 6.-plass fra åpningsrennene til verdenscupen i 2008/09 fra sprinten i Östersund 6. desember 2008. 
Etter en sesongstart med dårlig skyting og svake plasseringer annonserte Hafsås i desember 2009 at han ville trappe ned satsingen på skiskyting og satse på en plass på den norske OL-laget i langrenn.

Langrenn

Som skiskytter er Hafsås kjent for sin fart i sporet, og det ble naturlig å prøve seg mot spesiallangrennsløperne. Langrennsløperen Hafsås har vunnet verdenscuprenn i langrenn to ganger. Begge seirene kom under sesongåpningen av verdenscupen i 2009/10 på Beitostølen, med en individuell, og en stafettseier. 
Under NM på ski 2008 i Trondheim tok han sølv på 15 kilometer fristil, bare slått av Morten Eilifsen. Året før fikk han femteplass på samme distanse.

2009/10: Langrenn og skiskyting

21. november 2009 viste Hafsås seg fra sin beste side i langrennssporet, og vant overraskende 15 km fristil under sesongåpningen på Beitostølen. Han vant med knappe 0,2 sekunder foran Vincent Vittoz. Seieren gav han en plass på det norske stafettlaget påfølgende dag. På den tredje etappen av 4 x 10 km holdt han ikke samme nivå som dagen før, og slapp noen sekunder til russeren Aleksandr Legkov og tyske René Sommerfeldt. Norge vant likevel stafetten etter en sterk sisteetappe av Petter Northug.
Etter en sesongstart med svake plasseringer i skiskyting grunnet dårlig skyting, annonserte Hafsås i desember 2009 at han ville trappe ned satsingen på skiskyting og satse på en plass på det norske OL-laget i langrenn. Hafsås kom på andreplass, bak Petter Northug, på 15 km fri under NM i langrenn i Stokke. Hafsås ble uttatt til OL og ble nummer 42 på 15 km fristil – også nå plassen bak Petter Northug. Hafsås ble ikke tatt ut på det norske stafettlaget.
Etter OL vendte Hafsås tilbake til skiskyting, og han ble tatt som reserve for Ole Einar Bjørndalen i verdenscuprennene i Kontiolax 13. og 14. mars 2010, og gikk inn til en tiendeplass på sprint.
Bryting under Panamerikanske leker 1975

Bryting under Panamerikanske leker 1975. Bryting var en av flere sporter under de sjuende Pan Amerikanske leker som ble arrangert i Mexico by i Mexico fra 12. til 26. oktober 1975. Det ble konkurrert i ti vektklasser i fristil og ti i gresk-romersk stil, kun for menn. USA ble beste nasjon med tolv gullmedaljer foran Cuba med fem.
Baseball under Panamerikanske leker 1967

Baseball under Panamerikanske leker 1967. Baseball var en av flere sporter som var med i de femte Panamerikanske leker som ble arrangert i Winnipeg i Canada fra 23. juli til 6. august 1967.
Bergens medisinske forskningsstiftelse

Bergens medisinske forskningsstiftelse  ble opprettet 22. desember 2004 av Frank Mohn AS representert ved Trond Mohn, og hadde som formål å støtte forskning ved Universitetet i Bergen og Helse Bergen HF i skjæringsfeltet mellom basalfag og klinisk medisinsk virksomhet, såkalt translasjonsforskning. Stiftelsen bidro også til tiltak for å styrke rekruttering av særlig kvalifiserte medisinske forskere til  Bergen. 
Bergens medisinske forskningsstiftelse, Bergens forskningsstiftelse og Frank Mohns Stiftelse fusjonerte 1.1.2014. Bergens medisinske forskningsstiftelse var den overtagende stiftelsen. Samtidig med fusjonen skiftet Bergens medisinske forskningsstiftelse navn til Bergens forskningsstiftelse.  Stiftelsens virksomhet videreføres således i Bergens forskningsstiftelse.
Östen, Ernst-Hugo & Cornelis på börsen

Östen, Ernst-Hugo & Cornelis på börsen er et musikkalbum av Cornelis Vreeswijk, Östen Warnerbring og Ernst-Hugo Järegård, utgitt i 1970.
Edelråte

Edelråteviner

Edelråte påvirker Riesling, Sauvignon, Chenin Blanc, Semillon og Gewurztraminer fordelaktig.
Teresa Wright

Oppvekst

Muriel Teresa Wright ble i Harlem i New York City som datter av Martha (født Espy) og Arthur Hendricksen Wright, en forsikringsagent.  Hennes foreldre ble separert da hun var ung. Hun vokste opp i Maplewood i New Jersey, hvor hun gikk på Columbia High School. 
Etter å ha sett Helen Hayes medvirke i stykket Victoria Regina på Broadhurst Theatre i New York i 1936 ble Wright interessert i skuespill og begynte å spille hovedroller i skolespill.
Hun mottok et stipend til Wharf Theatre i Provincetown i Massachusetts, hvor hun var praktikant over to somre.

Karriere

Etter å ha tatt sin High school-eksamen i 1938 reiste hun til New York, endret sitt navn til Teresa Wright, og ble ansatt som dubleant for Dorothy McGuire og Martha Scott i rollen som Emily i Thornton Wilders oppsetning av Our Town på Henry Millers teater. Hun overtok rollen da Scott dro til Hollywood for å innspille filmatiseringen av stykket.

Teater, fjernsyn

I 1960-årene vendte Wright tilbake til New York-scenen, hvor hun opptrådte i tre skuespill: Mary, Mary på Helen Hayes Theatre i rollen som Mary McKellaway, I Never Sang for My Father på Longacre Theatre i rollen som Alice, og Who's Happy Now? på Village South Theatre i rollen som Mary Hallen. I denne periode turnerte hun også over hele USA i teaterproduksjoner av Mary, Mary, Tchin-Tchin i rollen som Pamela Pew-Picket og The Locksmith i rollen som Katherine Butler Hathaway 
Utover sitt scenearbeide medvirket Wright i en rekke TV-sendinger i dette årtiet, blant annet i episoder av The Alfred Hitchcock Hour på CBS, Bonanza på NBC, The Defenders på CBS og CBS Playhouse.
I 1975 opptrådte Wright i Broadway-gjenoppsetningen av En handelsreisendes død, og i 1980 opptrådte hun i gjenoppsetningen av Mornings at Seven, hvor hun vant en Drama Desk Award som en del av Outstanding Ensemble Performance. I 1989 mottok hun sin tredje Emmy Award-nominering for sin prestasjon i CBS-dramaserien Dolphin Cove.

Senere liv

Wrights senere filmopptredener omfattet en stor rolle i Somewhere in Time, rollen som bestemoren i The Good Mother med Diane Keaton og rollen som Miss Birdie i John Grishams The Rainmaker, instruert av Francis Ford Coppola.
I sitt siste decennium levde Wright stille i sitt hjem i New England i byen Bridgewater i Connecticut, i Litchfield County, og stilte tidvis opp på filmfestivaler og fora og i begivenheyer i forbindelse med New York Yankees. I 1996 fortalte hun om Alfred Hitchcock på Edinburgh International Film Festival, og i 2003 medvirket hun ved Oscarutdelingen i en del som hyllet tidligere Oscar-vinnere.

Død

Teresa Wright døde den 6. mars 2005 av et akutt myokardieinfarkt på Yale-New Haven Hospital i Connecticut i en alder av 86 år. Hun er begravet på Evergreen Cemetery i New Haven.
Hindø Dampskibsselskap

Hindø Dampskibsselskap A/S var et rederi i Vesterålen i Nordland. Selskapet drev bankfiske og sildefiske.
Forløpet til rederiet begynte i 1875, da handelsmann Christoffer Gerhard Ellingsen på Kvitnes i Hadsel tok initiativet til å kjøpe det lille dampskipet «Kvik». Flere menn fra Vesterålen og Lofoten gikk sammen og kjøpte båten. I 1883 stiftet Christoffer Ellingsen og sønnene Karl og Jens et aksjeselskap med sikte på å skaffe et større skip. Året etter fikk selskapet navnet Dampskibet Hindøs interessentskap, og i 1893 ble navnet Hindø Dampskibsselskap A/S. Selskapets kontor flyttet i 1899 fra Kvitnes til Sigerfjord i Sortland.
Dampskipsselskapet gikk godt, og nye skip ble anskaffet. I 1898 fikk selskapet fiskebåten «Skolpen», og drev i 1902 forsøksfiske på Finnmarkskysten. Fiskebanken Skolpenbanken ble funnet under dette fisket, og ble oppkalt etter båten.
Sigerfjord hadde god vekst i folketallet i tiårene rundt århundreskiftet, fra 7-8 familier på 1880-tallet til ca. 600 innbyggere i 1916. Sigerfjord var med det det nest største stedet i Vesterålen, etter Andenes. Framgangen for stedet og rederiet fortsatte til 1920, da fiskeprisen gikk ned og sildefisket over flere sesonger slo feil. Hindø Dampskibsselskap benyttet seg av Nordlands Privatbank (nå Nordlandsbanken) i Bodø, og hadde alle sine lån og innskudd der. Hindø-selskapet tapte mye penger da banken ble satt under administrasjon i 1923. Alle tapene førte til slutt til at Hindø Dampskibsselskap måtte opphøre.
Ruter (IT)

En ruter (fra engelsk router) er en enhet som videresender datapakker (for eksempel IP-pakker) gjennom datanettverk. Ruteren har en tabell over nettverk den er koblet til (enten direkte eller via andre rutere), kalt en rutingtabell. Avgjørelsene om hvor en pakke skal videresendes blir avgjort ved å sjekke mottakeradressen til pakken opp mot tabellen. Rutere opererer på lag 3, nettverkslaget, i OSI-modellen.
Bjørketannspinner

Utseende

En middelsstor (vingespenn 35 – 52 mm), nokså slank spinner med avlange vinger. Den ligner sterkt på den nære slektningen seljetannspinner (Pheosia tremula), men kan skilles fra denne på at forvingene har en markert, kileformet, hvit flekk ved bakhjørnet, at bakvingene ikke er rent hvite og på at fargen generelt er noe mørkere. Hodet er middels stort, antennene er fjærformede og nesten halvparten så lange som forvingen hos hannen, meget smalt fjærformede (virker nesten trådformede) og rundt en tredjedel av forvingens lengde hos hunnen. Brystets lange hårkledning varierer i farge fra lyst grå til mørkt svartbrun, og er ofte brunlig. Den er vanligvis mørkere enn hos seljetannspinneren. Det finnes vanligvis noen mørkere streker som avgrenser et rektangulært område i midten, men disse kan være utydelige, særlig om grunnfargen er mørk. Bakkroppen er sylindrisk og kledt med ganske korte hår, den varierer i farge fra hvitaktig til mørkebrun. Forvingen er lang og ganske smal, avrundet trekantet. I midten er den skittenhvit til lysbrun, med en avlang, brunsvart flekk langs fremkanten i ytre halvdel og en svartbrun strek langs bakkanten. Ytterkanten og en bred sone foran den svarte bakkanten er okerbrune, det lyse området i vingen er mindre enn hos seljetannspinneren. Ved bakhjørnet har den en markert, kileformet, hvit flekk, dette er det beste kjennetgnet på denne arten. Begge vingepar er ytterst kantet med ganske lange, gråaktige hårfrynser. Bakvingen er mer eller mindre skittenhvit til lysbrun. Den har en diffus, mørk flekk ved bakhjørnet. Larven er lang og slank, naken, med en spiss pukkel på det nestsiste kroppsleddet. Ryggen er vanligvis brunfiolett, men kan også være grønn. Langs siden har den en bred, gul stripe.

Levevis

Bjørketannspinneren kan finnes nesten over alt der det vokser bjørk, som er larvenes næringsplante. Den finnes opp i bjørkebeltet like til tregrensen. I Norden kan voksne sommerfugler finnes hele tiden fra mai til oktober. Lengst i sør har de to eller endogtil tre generasjoner hver sommer, lenger nord er det bare én generasjon som flyr i juli – august. De flyr om natten, og hannene, men i mindre grad hunnene, kommer gjerne til lys. Etter parringen legger hunnen 150 – 200 egg i små grupper på undersiden av bjørkeblader aller ytterst på kvister. Larvene lever selskapelig når de er nyklekte, senere hver for seg. De utvokste larvene kryper ned på bakken om det er høst, mens vår- og sommergenerasjonens larver ser ut til å forpuppe seg i barksprekker eller greinvinkler oppe i trærne. De spinner seg inn i en kokong og forvandler seg til en puppe, som klekkes etter to – tre uker for sommergenerasjonen eller overvintrer for høstgenerasjonen.

Utbredelse

Arten finnes i Mellom- og Nord-Europa, man mangler i middelhavsområdet. Mot øst finnes den til Amur. I Norge forekommer den over hele landet, kanskje bortsett fra ytre strøk i Troms og Finnmark.
Sløyfe (klesplagg)

Historikk

Sløyfer og slips fikk sin moderne form ved midten av 1800-tallet. Utformingen av skjortekravene gjorde at man måtte lage tynnere og smalere halsbind enn det man hadde brukt før. En slags sløyfer hadde imidlertid blitt brukt lang tid i forveien og kan spores tilbake til kravatene. Det var knyttede halstørkler som oppstod i den franske militærmoten på 1600-tallet, og som ble båret som sivilt plagg fram til første verdenskrig.
Sløyfe var meget vanlig på slutten av 1800-tallet og begynnelsen av 1900-tallet. Bortsett fra en kort renessanse i 1960-årene ble sløyfen etter hvert helt erstattet av slipset (som nå også langt på vei er gått ut av bruk). Sløyfe brukes i dag mest til smoking eller livkjole. 
Sløyfer kan være laget av hvilket som helst tekstilmateriale, men de fleste er laget av silke, polyester, bomull, eller en blanding av stoffer. Farger og mønstre varierer stort.

Bruk av sløyfer i tradisjonell klesnorm

Innen etablert vestlig kleskode skal det brukes hvit sløyfe til kjole og hvitt, også omtalt som «galla», og svart sløyfe til smoking. Disse antrekkene kalles på engelsk henholdsvis «white tie» og «black tie». Til dress tillates vanligvis sløyfe eller slips i valgfritt mønster og farge.

Sløyfer som dekorelement i drakter og frisyrer

Sløyfer har også vært brukt som fastsydd dekorasjon på andre plagg, for eksempel på herrefrakker og kvinnekjoler i den overdådige klesmoten på 1600- og 17-tallet. 
Det har også vært vanlig å bruke sløyfebånd som pynt i hårfrisyrer og på hodeplagg for jenter og kvinner. Hårbånd knyttet med sløyfer har særlig blitt brukt av barn og unge jenter. Sløyfer i håret har tradisjonelt blitt forbundet med noe pyntet og velstelt, barnlig og feminint. Det er fortsatt del av  skoleuniformer flere steder i verden.

Damebluser med sløyfe

Bluser med sløyfe i halsen har vært vanlig plagg i den vestlige verdens kvinnemote fra slutten av 1800-tallet. Slike knytebluser har i perioder siden representert en konservativ og tekkelig mote. Da Sara Danius’ trakk seg som sekretær for Svenska Akademien, som blant annet deler ut nobelprisen i litteratur, i forbindelse med en overgrepsskandale i svensk kulturelite, ble «knytblus», som er Danius ‘ signaturplagg, et politisk symbol for støtte til henne og #metoo-bevegelsen.

Kjente sløyfebrukere

Winston Churchill og Alfred Kinsey var kjente sløyfebrukere. Blant Norges mest profilerte sløyfebrukere i nyere tid var professor Per Fugelli og politimester Carl Mentz Rynning-Tønnesen.
Prix Italia

Prix Italia er en av de eldste og mest prestisjetunge kringkastingsprisene i verden. Prix Italia ble arrangert for første gang i 1948 av daværende Radio Italiana, nå RAI, men da kun for radio. I 1958 kom tv-produksjoner med i konkurransen. I 2008 deltok 85 private og offentlige kringkastingsstasjoner fra tilsammen 44 land i konkurransen. Konkurransen ble arrangert for 63. gang i 2011.
Europamesterskapet i orientering, rekorder og statistikker

Denne siden inneholder statistikker som omhandler Europamesterskapet i orientering. Disse statistikkene gjelder alle utgavene av orienterings-EM og alle offisielle øvelser fra det første mesterskapet ble arrangert i 1962.
Minoru Kushibiki

Karriere

Minoru Kushibiki startet sin profesjonelle karriere i Toshiba i 1990. Han har også spilt for Otsuka Pharmaceutical, Kyoto Purple Sanga og Avispa Fukuoka.
CGI:IRC

CGI:IRC er et Perl/CGI-program som lar brukeren få tilgang til IRC fra en nettleser. Programmet er utviklet med fokus på fleksibilitet og har mange funksjoner som for eksempel en IRC gateway for et IRC-nettverk, et diskusjonsrom for et nettsted eller for å gi adgang til IRC for brukere som befinner seg bak en begrensende brannmur.
CGI:IRC har et grensesnitt likt mange GUI IRC-klienter, med en fane for hver kanal, brukerliste og opsjonsfane (tilgjengelig i moderne, versjon 5+ nettlesere). Gamle nettlesere nedgraderes til et enkelt vindu med tregere oppdatering av brukerlisten.